Tužba podnesena 20. ožujka 2019. – Hebberecht protiv ESVD-a
(predmet T-171/19)
Jezik postupka: francuski
Stranke
Tužiteljica: Chantal Hebberecht (Luxembourg, Luksemburg) (zastupnik: K. Bicard, odvjetnik)
Tuženik: Europska služba za vanjsko djelovanje (ESVD)
Tužbeni zahtjev
Tužiteljica od Općeg suda zahtijeva da:
utvrdi da je tužba C. Hebberecht dopuštena i osnovana;
poništi sankciju koja je tužiteljici izrečena;
naloži Europskoj službi za vanjsko djelovanje (ESVD) da tužiteljici isplati 36 000 eura na ime zaostalih plaća i zatezne kamate ;
naloži ESVD-u da tužiteljici isplati 450 000 eura na ime naknade štete zbog oštećenja zdravlja, imovinske i neimovinske štete;
podredno, naloži ESVD-u da tužiteljici isplati 300 000 eura na ime naknade istih šteta;
podredno tome, naloži ESVD-u da tužiteljici isplati 150 000 eura na ime naknade istih šteta;
još podrednije, naloži ESVD-u da tužiteljici isplati 50 000 eura na ime naknade istih šteta;
naloži ESVD-u snošenje troškova.
Tužbeni razlozi i glavni argumenti
U prilog svojoj tužbi tužiteljica iznosi da ona nije počinila djela koja joj je na teret stavio prvostupanjski sud u Hainautu (Belgija) u svojoj presudi od 13. prosinca 2017. i na koja se ESVD poziva kao na djela koja predstavljaju osobito tešku povredu obveza dužnosnikâ, osobito na temelju članka 12. Pravilnika o osoblju. Ona se također poziva na to da su sankcije koje su protiv nje donesene diskriminirajuće.
____________